จ่อฟ้องอาญาส่งเสริมประกัน
พบผู้บริหารยักยอกเงินไป30ล้านบาทไม่ถึงขั้นล้มละลายมีทรัพย์สินสูงกว่าหนี้
23 พ.ค. 2556

พบผู้บริหารยักยอกเงินไป30ล้านบาทไม่ถึงขั้นล้มละลายมีทรัพย์สินสูงกว่าหนี้
คปภ.เล็งเอาผิดฟ้องอาญาผู้บริหารส่งเสริมประกันภัย ฐานยักยอกเงินบริษัทไปจำนวนร่วม 30 ล้านบาท
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้คปภ. อยู่ระหว่างรวบรวมข้อมูลหลักฐานเพื่อหาทางดำเนินคดีอาญากับผู้บริหารของบริษัท ส่งเสริมประกันภัย ในข้อหายักยอกเงินของบริษัท ซึ่งเบื้องต้นตรวจสอบพบว่าได้มีเงินจำนวนหนึ่งประมาณ 30 ล้านบาท ได้ถูกถ่ายโอนจากบริษัทไปยังบุคคลภายนอกโดยไม่ถูกต้อง จนทำให้เกิดความเสียหายกับบริษัท และไม่สามารถแก้ไขปัญหากลับมาให้สู่ภาวะปกติ ซึ่งในที่สุดก็ถูกคำสั่งให้เพิกถอนใบอนุญาตประกอบธุรกิจประกัน
อย่างไรก็ตาม ทรัพย์สินส่วนใหญ่ของบริษัทยังคงอยู่เหมือนเดิม โดยยังมีเงินสดที่ใช้วางเป็นหลักทรัพย์ค้ำประกันกับ คปภ.อยู่ประมาณ 400 ล้านบาท ซึ่งทาง คปภ.ได้ทำการอายัดไว้กับธนาคารตั้งแต่แรกเมื่อตรวจสอบพบว่าบริษัทเริ่มมีปัญหา
“เมื่อนำเงินสดมารวมกับทรัพย์สินอื่นแล้ว ทำให้ฐานะการเงินของบริษัทหลังถูกปิดกิจการ ยังคงเป็นบวก โดยมีทรัพย์สินมากกว่าหนี้สิน จึงไม่จำเป็นต้องเข้าสู่กระบวนการล้มละลาย ซึ่งกินเวลานานหลายปีกว่าจะสิ้นสุดคดี ฉะนั้น หลังจากนี้จะทำให้ผู้ชำระบัญชีสามารถสะสางงบและจ่ายหนี้คืนเจ้าหนี้ได้เร็วขึ้น ทั้งในส่วนของหนี้สินที่เป็นค่ารักษากับโรงพยาบาล หรือหนี้สินกับบริษัท กลางคุ้มครองผู้ประสบภัยจากรถ” แหล่งข่าวเปิดเผย
สำหรับกรมธรรม์ที่ยังมีผลบังคับใช้อยู่คาดว่ามีประมาณ 2 แสนราย ซึ่งส่วนใหญ่ 98% เป็นประกัน พ.ร.บ. โดยจะครบกำหนดอายุกรมธรรม์ 1 ปี ในเดือน ก.ค.นี้ นับจากที่ คปภ.ได้มีคำสั่งให้บริษัทหยุดขายประกันมาตั้งแต่เดือน ก.ค. 2555
ทั้งนี้ ผู้เอาประกันภัยที่ได้รับความเดือดร้อนสามารถโอนกรมธรรม์ที่ยังเหลืออยู่ไปยังบริษัทประกันที่พร้อมให้ความช่วยเหลือทั้ง 22 แห่งได้ แต่มีเงื่อนไขว่าผู้เอาประกันต้องซื้อกรมธรรม์ประกันภัยในแบบเดิม เป็นระยะเวลาคุ้มครอง 1 ปี แล้วบริษัทที่เข้าร่วมโครงการจะขยายความคุ้มครองเพิ่มเติมให้กับผู้เอาประกันภัยสำหรับระยะเวลาที่เหลือของกรมธรรม์ประกันภัยเดิม พร้อมโอนสิทธิรับเบี้ยที่เหลือคืนจากผู้ชำระบัญชีให้บริษัทใหม่ด้วย